## Les universitats públiques de la Comunitat Valenciana fan el període d’admissió de primer curs del 17 de juny al 5 de juliol

*** La sol·licitud es presentarà de manera telemàtica i els resultats definitius es faran públics el dia 19 de juliol
* El 4, 5 i 6 de juny faran les PAU 24.244 alumnes de la Comunitat Valenciana. Les notes es coneixeran a partir del 14 de juny**

Les universitats públiques de la Comunitat Valenciana i els seus centres adscrits obriran el període d’admissió per al primer curs dels ensenyaments universitaris oficials de grau per al curs 2024-2025 del 17 de juny al 5 de juliol a les 14:00 hores, tal com publica el *Diari Oficial de la Generalitat Valenciana* (DOGV) este dilluns.

Els resultats es faran públics el dia 12 de juliol a partir de les 14:00 hores. L’estudiantat podrà presentar les seues reclamacions durant els dies 15, 16 i 17 de juliol fins a 14:00 hores. Els resultats definitius es faran públics el dia 19 de juliol de 2024.

Han de presentar la seua sol·licitud els estudiants que s’hagen presentat a les proves d’accés a la universitat (PAU) de juny o juliol de 2024, estudiantat de cursos anteriors, estudiantat que dispose de titulació universitària, o estudiantat de cicles formatius. Per a l’estudiantat estranger que accedisca a la universitat per alguna de les vies previstes en els articles 9.1.b) i 9.2.b) i c) del Reial decret 412/2014, de 6 de juny, el termini finalitza el dia 9 de juliol a les 14:00 hores.

També participaran en este procés l’alumnat d’altres comunitats autònomes, l’alumnat que s’examina en la UNED, així com els alumnes de cicles formatius de grau superior de la Comunitat Valenciana que es presenten en les seues respectives convocatòries extraordinàries. Si este alumnat no coneix les seues qualificacions dins del termini de preinscripció, es dirigirà directament a les universitats públiques de la Comunitat Valenciana per a sol·licitar plaça quan tinguen les seues qualificacions.

L’alumnat ha d’omplir la seua sol·licitud per mitjà de l’assistent telemàtic allotjat en la [pàgina web](http://preinscripcion.gva.es/) de la Conselleria d’Educació, Universitats i Ocupació.

Les proves d’accés a la Universitat en la Comunitat Valenciana, a les quals es presenten 24.244 estudiants, es desenvolupa en la seua convocatòria ordinària el 4, 5 i 6 de juny. Les notes de la PAU es coneixeran a partir del 14 de juny a partir de les 13:00 hores.

Per la seua part, la convocatòria extraordinària serà el 2, 3 i 4 de juliol i es coneixeran les notes el 9 de juliol a les 17:00 hores.

Fecha: 03/06/2024